Հռոմուլոս

Հռոմուլոս (), Հռոմ քաղաքի առասպելական հիմնադիրն ու առաջին թագավորը (մ.թ.ա. 753 - 716 թթ.), Ռեա Սիլվիայի և ռազմի աստված Մարսի որդին, հետագայում աստվածացվել է Քվիրինուս անունով։ Ըստ ավանդության՝ Ամուլիոսը՝ Ռեա Սիլվիայի հորեղբայրը, գահընկեց է անում իր եղբորը՝ Նումիտորին, իսկ նրա դստերը դարձնում է վեստալուհի։ Սակայն Ռեա Սիլվիան հղիանում է Մարս աստծուց և ծնում երկվորյակներ՝ Հռոմուլոսին և Ռեմոսին։ Ամուլիոսը հրամայում է բանտարկել կուսության ուխտը խախտած վեստալուհուն, իսկ ծնված երկվորյակներին գցել Տիբեր գետը։ Սակայն նրանք չեն խորտակվում։ Գետը նրանց տանում է ափ, որտեղ նորածիններին իր կաթով սնուցում է էգ գայլը, իսկ այնուհետև գտնում ու մեծացնում է Ֆաուստուլ անունով մի հովիվ իր կնոջ՝ Ակկա Լարենցիայի հետ։ Հետագայում եղբայրները վրեժ են լուծում Ամուլիոսից, իսկ այն տեղում, որտեղ փրկվել էին որոշում են քաղաք հիմնադրել։ Սակայն շինարարության ընթացքում նրանց միջև վեճ է առաջանում, և Հռոմուլոսը սպանում է Ռեմոսին՝ նոր քաղաքին տալով իր անունը և դառնալով նրա միակ տիրակալը։

Կատեգորիա:Հին Հռոմի արքաներ
Կատեգորիա:Հին Հռոմի առասպելաբանություն
Կատեգորիա:Հռոմեական դիցաբանություն